  Майя Бывальцева Грипплы пумит вакцинацилы Удмуртилэн коньдэтысьтыз ватсаса 6 миллион манет висъязы. Журналистъёслы со сярысь вераз Роспотребнадзорлэн Удмурт Элькунъя Управлениысьтыз ёзэтлэн кивалтӥсез Вера Данилова. «Таяз арын ватсаса элькун коньдэт чотын вакцина басьтыны чакламын. Роспотрбенадзорлэн управлениезлэн кивалтэтлы ӵектонэзъя, асьме тӧрлыкъёс 6 миллион манетлэсь трос коньдон висъязы. Берло 5 аръёс ӵоже нырысьсэ умой пала воштӥськон вань», — вераз Данилова. Со коньдонэн басьтэм вакцинаез сётозы висёнэз ӝог кутыны быгатӥсь но прививка дунын пуктыны быгатӥсьтэм муртъёслы — нырысь ик со секыт улон югдуре шедем семьяослы. Чакланъёсъя, вакциналэсь оглюкетсэ интыысь-интые ветлӥсь ФАП-ъёсы келялозы. Федерал коньдэт чотын Удмуртия 458 сюрс доза вакцина басьтӥз. Тодэ вайытом, прививка дунтэк пуктыны быгато 18 аресозь пиналъёс, студентъёс, 60 ареслэсь бадӟым муртъёс, эм удысын, школаосын но нылпи садъёсын, вузкарон, транспорт, коммунальной юрттӥськет сётон удысъёсын ужасьёс, призывникъёс, секытэн кышномуртъёс. Кин со списоке уг шедьы, привика дун тырыса пуктыны быгато, со 200–300 манет котыр усёз. Тазалыкез утёнъя дунневыл огазеяськонлэн чакламезъя, таяз арын калыклы тужгес кышканы кулэ таӵе грипплэсь: H1N1 (парсь грипп), Брисбен вируслэсь но Гонконг вируслэсь. Роспотребнадзорлэн Управленияз пусйизы, элькунэ вуэм вакцина вань со висёнъёслы пумит пайдалыко луоз. Тегъёс: Мерлык Тазалык Удмуртия грипп тазалыкезутён  